Poetin roep 300 000 reserviste na Oekraïne opPres. Wladimir Poetin (Foto: Grigory SYSOYEV / SPUTNIK / AFP) Pres. Wladimir Poetin van Rusland het Woensdag ŉ gedeeltelike mobilisering van dié land se weermag aangekondig. Sowat 300 000 reserviste sal nou na Oekraïne opgeroep word. Poetin het Rusland se inwoners vroeg vanoggend in ŉ vooraf opgeneemde toespraak belowe om “alle beskikbare middele” in te span om Russiese grondgebied te beskerm. “Wanneer die territoriale integriteit van ons land bedreig word, sal ons beslis al die middele tot ons beskikking gebruik om Rusland en ons mense te beskerm. Dit is nie ŉ leë dreigement nie,” het Poetin vanoggend gesê. Dít volg nadat vier Russies besette streke van Oekraïne, waaronder Donetsk en Lugansk in die ooste en Cherson en Zaporizhzhia in die suide, Dinsdag skielik anneksasie-referendums aangekondig het. Dít sal beteken dat daar nou selfs meer op die spel is en aan Rusland die vermoë bied om Oekraïense magte daarvan te beskuldig dat hulle hul eie grondgebied aanval. Oekraïne en die Weste het reeds dié referendums as ŉ klug bestempel en veroordeel. ‘n Advertensiebord bevorder kontrakweermagdiens in Sint Petersburg. Dié bord lees: “Om Rusland te dien is ‘n regte werk”. (Foto: Olga MALTSEVA / AFP) Poetin het gevolglik in sy toespraak die Weste daarvan beskuldig dat hulle sy land probeer “vernietig” deur middel van hul steun aan Oekraïne. Die Russiese president beskuldig die Weste daarvan dat hulle probeer om Rusland te “verswak, verdeel en uiteindelik te vernietig”. Sergei Shoigu, die Russiese minister van verdediging, het op sy beurt gesê Moskou “veg nie soseer met Oekraïne as met die kollektiewe Weste” in Oekraïne nie. Oekraïense troepe het onlangs die beheer oor honderde dorpe in Oekraïne teruggeneem nadat dit maande lank deur Rusland beheer is. Shoigu het vanoggend bekend gemaak dat 5 937 Russiese soldate al in Oekraïne dood is sedert Rusland die land in Februarie binnegeval het. Die referendums volg ŉ patroon wat vir die eerste keer in 2014 gevestig is, toe Rusland die Krim-skiereiland van Oekraïne geannekseer het ná ŉ soortgelyke stemming. Die jongste stemming sal van Vrydag af oor vyf dae geskied. Volgens die VSA, Frankryk en Duitsland sal die internasionale gemeenskap egter nooit die resultate van die stemming erken nie.